ועדת הכנסת, כנסת 16, פרוטוקול מספר 259, 2005-08-09 10:00

רוני בר-און: בוקר טוב, אני מתכבד לפתוח את ישיבת הוועדה ומודה לחברים שהגיעו לדיון בפגרה.

רוני בר-און: לפני שנתחיל בנושא הראשון, מישהו ביקש ממני לפתוח בנושא אחר כדי לשחרר אותו בשל אילוץ רפואי.

רוני בר-און: נעבור לרגע לסעיף ב.

רוני בר-און: קביעת ועדות לדיון בהצעות חוק, סעיף קטן 1.

רוני בר-און: הצעת חוק גנים בוטניים, התשס"ה-2004, כ/90, של חבר הכנסת דניאל בנלולו וקבוצת חברי כנסת.

רוני בר-און: הוחלט בקריאה ראשונה שזה יידון בוועדת כלכלה.

רוני בר-און: אני מציע להעביר את זה לוועדת כלכלה להמשך דיון.

רוני בר-און: מי בעד להעביר את זה לוועדת כלכלה?

רוני בר-און: בעד כלכלה: רוב נגד: אין נמנעים: אין הצעת החוק עברה לדיון בוועדה כלכלה.

רוני בר-און: אנחנו חוזרים לנושא הראשון.

רוני בר-און: ההצעה הראשונה, הצעת חוק גיל הפרישה (תיקון אי החלת החוק על מי שפרש לפני ינואר 2004), התשס"ד-2004 - הצעת חברי הכנסת בנימין בן אליעזר, חיים כץ וקבוצת חברי כנסת (פ/2488).

חיים כץ: אני מבקש להעביר לוועדת העבודה והרווחה.

גדעון סער: המגמה שבאתי לכאן, ולא דברתי עם חבר הכנסת חיים כץ, להעביר לוועדת כספים מטעם שהיא דנה בנושא גיל הפרישה.

גדעון סער: בדרך כלל אני נוהג להגיע להבנות עם חברי סיעת הליכוד ובוודאי חברים שהם יושבי ראש ועדות מטעם סיעת הליכוד, אבל מצד שני יש את יו"ר ועדת כספים שהוא גם איש קואליציה, לכן אני מבקש לדחות כדי שאוכל להגיע להידברות.

חיים כץ: אני מסכים.

רוני בר-און: הייתי מוסיף שחבר הכנסת חיים כץ, יו"ר ועדת העבודה והרווחה, הוא באמת המומחה בענייני פרישה.

חיים כץ: יש לי רק הערה אחת, החוק הזה כמעט גמור כי הממשלה והתעשיינים הגיעו להסכם והם מפצים 95% מהאנשים שפרשו לפנסיה מוקדמת.

חיים כץ: יש הסכם והוא מכובד, אבל יש דברים שבשוליים ולכן זה לא מהותי, אבל אם אתה רוצה לדבר אתו זה מקובל עלי.

רוני בר-און: אם כך אנחנו דוחים את זה.

רוני בר-און: הנושא הבא, הצעת חוק הביטוח הלאומי(תיקון-בת זוג), התשס"ג-2003, של חברי הכנסת דוד טל עמיר פרץ ואילנה כהן, על פי בקשת חבר הכנסת עמיר פרץ הנושא לא יהיה על סדר היום, היום, ונדון בו בהזדמנות אחרת.

רוני בר-און: הנושא הבא הוא ארבעה הצעות חוק הדנים בנושא אחד: הצעת חוק תקופת כהונת ראש המטה הכללי, התשס"ה-2005 – של חברת הכנסת ענבל גבריאלי פ/3346.

רוני בר-און: הצעת חוק תקופת ראש המטה הכללי, התשס"ה- 2005 של חבר הכנסת אהוד רצאבי וקבוצת חברי כנסת פ/3460.

רוני בר-און: הצעת חוק תקופת כהונת ראש המטה הכללי, התשס"ה-2005 – של חבר הכנסת יובל שטייניץ וקבוצת חברי כנסת פ/3442.

רוני בר-און: הצעת חוק תקופת כהונת ראש המטה הכללי, התשס"ה-2005 – של חבר הכנסת יורי שטרן וקבוצת חברי כנסת פ/3301

יאיר פרץ: יש גם את ההצעה שלי.

רוני בר-און: היא לא מופיעה.

רוני בר-און: תבדוק את זה ואני מבטיח לך שההצעה שלך תועבר בדיוק כמו ההצעות האלה.

רוני בר-און: נשמעו הצעות להעביר לוועדת חוץ וביטחון או לוועדת חוקה חוק ומשפט.

רוני בר-און: יו"ר ועדת חוץ וביטחון מבקש להעביר את הבקשה לדיון בוועדת חוץ וביטחון אהוד רצאבי לחוץ וביטחון ובענייני הצעות האחרות לא נשמעו כל הצעות.

גדעון סער: אני חושב שאם מדובר על כהונת הרמטכ"ל זה לגיטימי ונכון שוועדת חוץ וביטחון תדון בזה.

רוני בר-און: איפה עניין של חוץ וביטחון?

גדעון סער: אם היינו עוסקים בקדנציה של שופטים בבית משפט עליון הייתי מבין למה לוועדת חוקה.

רוני בר-און: איפה עוד מוגבלות תקפות כהונה בחוק?

ארבל אסטראחן: זה יכול להיות משולב בחוק שירות ביטחון, אני לא יודעת אם זה יישאר חוק בפני עצמו.

רוני בר-און: מי בעד ועדת חוץ וביטחון?

רוני בר-און: בעד: רוב נגד: אין נמנעים: אין ההצעה הועברה לוועדת חוץ וביטחון

רוני בר-און: ההצעות עוברות לוועדת חוץ וביטחון וכמובן אם הצעת חבר הכנסת יאיר פרץ אם תימצא תובא לוועדה ואני מבטיח שאעשה הכול שהיא תועבר גם לאותה וועדה ובמהירות האפשרית.

רוני בר-און: הנושא הבא, הצעת חוק מענק מיוחד לעידוד הנגב והגליל (תיקוני חקיקה), התשס"ה-2004 – של חבר הכנסת יעקב מרגי פ/2899.

רוני בר-און: נשמעו הצעות להעביר את ההצעה לוועדת כלכלה או לוועדת כספים.

גדעון סער: חוץ מהעובדה שברשות ועדת הכלכלה עומד איש תנועת ש"ס חברינו חבר כנסת אמנון כהן שהוא חבר סיעתו של המציע, אינני רואה טעם ענייני אחר להעברת ההצעה לוועדת הכלכלה, זה נושא של ועדת כספים, זה נושא תקציבי מובהק וצריך להיות מועבר לוועדת כספים.

רוני בר-און: יש פה אמירה שמופיעה בפרוטוקול, שיו"ר הכנסת אומר שזה מיועד לוועדת כספים, ושר האוצר מבקש ועדת הכלכלה.

גדעון סער: אם אני אגיד על שר האוצר שלא תמיד הוא מבין מה האינטרס שלו, אז זה יקבל משמעויות אחרות.

גדעון סער: אבל אני אומר שהאינטרס של האוצר וכל מי שעומד בראש משרד האוצר הוא שהחוק הזה יעבור לוועדת הכספים.

רוני בר-און: יכול להיות שצריכים לבדוק את העברית שלך, "לא תמיד הוא מבין את האינטרס שלו", יכול להיות שצריך להחליף כמה מילים במשפט הזה?

רוני בר-און: אני בודק את זה בשביל הפרוטוקול.

גדעון סער: לעיתים הוא מבין ולעיתים הוא לא מבין.

רוני בר-און: לא רציתי שתצא שגגה מלפני הקצרנית ויאשימו אותה בשגיאה קריטית.

יעקב מרגי: אדוני היו"ר, תודה על הזדמנות, מי שרוצה לקבור את זה קבורת חמור יעביר את זה לוועדת כספים.

יעקב מרגי: ועדת כספים עסוקה ויש להם חוקים שעברו קריאה טרומית עוד לפני כן ולא דנים בהם.

רוני בר-און: גם ועדת כלכלה עסוקה.

יעקב מרגי: ועדת כלכלה יעילה, עובדת - - -

קריאה: אתה מתכוון שוועדת כספים לא עובדת?

יעקב מרגי: כשאני אומר יעילה ועובדת, זו חקיקה שזה מהותו של הבית הזה, לוועדת כספים יש הרבה נושאים אקטואליים בפתחה, סדר היום לא צפוי.

יעקב מרגי: אם רוצים לדון בהשלכות הכלכליות, מעבר לעלות הכספית, הרי רוב לקואליציה יש גם בוועדת הכלכלה זה לא קשור לעומד בראשה.

יעקב מרגי: אם רוצים לבחון מה ההשלכות הכלכליות החברתיות של חוקי הנגב, אם זה יועיל או לא יועיל וכמה זה יחזיר למשק - - -

רוני בר-און: צריך להגיד ביושר שגם לאור האהבה הגדולה שיו"ר הקואליציה ואני מגלים כלפי יו"ר ועדת הכלכלה, לא ירחק יום שהתור אצלו יהיה יותר גדול מאשר בוועדת הכספים.

עמרי שרון: אני מציע לא לזלזל ביכולתו של יו"ר הוועדה כי למרות שאין לו רוב טבעי, יו"ר ועדה כמו חבר הכנסת כהן יכול לעשות בוועדה כמעט כרצונו וכלשונו.

רוני בר-און: העמדה שהציג יו"ר הקואליציה היא באמת עמדה עניינית, וגם העמדה שלך שאתה לא רוצה להידחק לשוליים ולהתעכב עם הצעת החוק שלך היא בעלת משקל ואני נוטה להתחשב בה.

רוני בר-און: אנחנו נעביר את זה בשלב זה לוועדת הכספים, היה ותוך שלושה חודשים מתום הפגרה לא תבוא על סיפוקך, והחוק הזה לא יזכה לקצב הטיפול שיראה בעיניך, ועדת הכנסת תשוב לדון בבקשתך להעברת החוק לוועדת כלכלה.

יעקב מרגי: מקובל עלי.

רוני בר-און: מי בעד?

רוני בר-און: בעד: רוב נגד: אין נמנעים: אין ההצעה הועברה לוועדת כספים.

רוני בר-און: הנושא הבא, הצעת חוק זכויות התלמיד (תיקון-איסור החזקת נשק על ידי תלמיד במוסד חינוך), התשס"ה-2005, של חבר הכנסת אלי ישי פ/3483.

רוני בר-און: הצעות נשמעו לוועדת החינוך התרבות והספורט או לוועדה לקידום מעמד הילד.

רוני בר-און: אני חושב שזה שייך לוועדת החינוך.

רוני בר-און: מי בעד ועדת חינוך?

רוני בר-און: בעד: רוב נגד: 1 נמנעים: אין ההצעה הועברה לוועדת החינוך התרבות והספורט.

רוני בר-און: הצעת חוק הירושה (תיקון- בני זוג מאותו מין), התשס"ד-2003, של חבר הכנסת אילן לייבוביץ פ/1573.

רוני בר-און: נשמעו הצעות להעביר את ההצעה לוועדת חוקה חוק ומשפט או לוועדת הכספים.

רוני בר-און: חבר הכנסת אילן לייבוביץ מבקש להעביר לוועדת חוקה.

מאיר פרוש: אני מבקש ועדת כספים

גדעון סער: נושא של ירושה זה מטריה של ועדת חוקה לכן אני חושב שבעניין הזה הצדק הוא עם ועדת חוקה.

רוני בר-און: וכאן זה לא רק עניין של ירושה אלא מה שאנחנו תופסים כסוג של ירושה שלצידה יש דיון עקרוני בשאלת בני אותו מין, שזו שאלה מהותית מעבר לשאלת הירושה.

רוני בר-און: בעד ועדת חוקה חוק ומשפט: רוב בעד ועדת הכספים: 1 נמנעים: אין הצעה עברה לוועדת חוקה חוק ומשפט

ארבל אסטראחן: הצעת חוק של יאיר פרץ בעניין כהונת ראש המטה הכללי עברה לוועדת חוץ וביטחון במליאה.

רוני בר-און: הצעת חוק הביטוח הלאומי (תיקון-ביטוח שאירים לאלמן), התשס"ה-2005 – של חבר הכנסת דוד אזולאי וקבוצת חברי כנסת פ/3480 .

רוני בר-און: נשמעו הצעות להעביר לוועדת כספים או לוועדת העבודה הרווחה והבריאות.

רוני בר-און: חבר כנסת יהלום היו"ר היוצא ביקש לוועדת העבודה הרווחה והבריאות וחבר כנסת אזולאי המציע, מבקש לוועדת כספים.

יאיר פרץ: לוועדת כספים.

חיים כץ: רוב נושאי הביטוח הלאומי נדונים בוועדת העבודה והרווחה ואני לא חושב שצריכה להיות פה חריגות.

רוני בר-און: לפחות במקרה אחד שאתה היית המציע בענייני ביטוח לאומי הסברת לי כמה זה צריך להיות בכספים.

גדעון סער: אני תומך בעמדת של יו"ר ועדת העבודה.

רוני בר-און: יש לנו את מכתבו של בחר הכנסת אזולאי המבקש לוועדת כספים.

רוני בר-און: הצבעה בעד ועדת עבודה רווחה ובריאות: רוב מי בעד ועדת כספים: מיעוט ההצעה עברה לעבודה ורווחה.

רוני בר-און: הנושא הבא הצעת חוק לתיקון פקודת העיריות (תשלום ארנונה כתנאי לכהונה במועצה), התשס"ה-2005 של חבר הכנסת ג'מאל זחאלקה, עזמי בשארה, וואסל טהא פ/3282.

רוני בר-און: במליאה נשמעה הצעה להעביר לוועדת הפנים ואיכות הסביבה או לוועדת החוקה חוק ומשפט.

רוני בר-און: מה המציעים מבקשים?

רוני בר-און: המצב כזה שלכאורה ענייני מועצות מקומיות זה עניין קלאסי לוועדת פנים ואיכות הסביבה אבל מדובר על סנקציה שיש בה היבטים חוקתיים, אומרים לאדם שאם הוא לא משלם כסף אנחנו פוגעים בציבור שבחר בו.

רוני בר-און: אתה לא משלם את הארנונה אתה לא יכול לייצג את הציבור שבחר בך.

רוני בר-און: זה סוג של בעיה קונסטיטוציונית שאני לא בטוח שאנחנו יכולים לוותר על ועדת חוקה.

רוני בר-און: אני הייתי הולך לוועדת חוקה.

מיכאל איתן: הבעיה היא עומס בוועדת חוקה.

1028: כל מה שקשור לנושא עיריות צריך להיות בוועדת פנים.

רוני בר-און: אבל ניסיתי להסביר מה הבעיה.

רוני בר-און: זה נכון שעניין פקודת העיריות נמסר לוועדת הפנים אבל יש כאן עניין רגיש היבט חוקתי של מניעת כהונת נבחר ציבור עקב אי תשלום חוב.

רוני בר-און: אני חושב שההיבט החוקתי הזה הוא שאלה שאולי מי שמוסמך לדון בה זו ועדת חוקה חוק ומשפט.

גדעון סער: לנוכח עמדתך ולנוכח דברי יו"ר ועדת חוקה על עומס, אני מציע שתהיה ועדה משותפת בראשות ועדת חוקה.

רוני בר-און: זה פותר אותך כי אז יהיה אדם מחוקה עם ההיבטים החוקתיים.

מיכאל איתן: אני מבין את הנקודה שלך ולי יש בעיה קשה של עומס, אני מעדיף שזה ילך לוועדת פנים

רוני בר-און: מי בעד ועדת הפנים

רוני בר-און: בעד: רוב נגד: אין נמנעים: אין ההצעה הועברה לוועדת פנים ואיכות הסביבה

רוני בר-און: הנושא הבא הצעת חוק זיכיון צינור הנפט (תיקון-תשלום מיסים והיטלים עירוניים לרשויות המקומיות), התשס"ד-2004 – של חבר הכנסת יצחק כהן וקבוצת חברי כנסת פ/2058.

רוני בר-און: לא נשמעו הצעות במליאה, בבקשה חבר הכנסת כהן.

יצחק כהן: חוק היטל הנפט תמיד היה בוועדת הכלכלה כשהוועדה דנה בחוק הזיכיונות, התייעצתי גם עם היועצת המשפטית ארבל שאכן אישרה את הדברים, ולכן אני מבקש להעביר את ההצעה לוועדת הכלכלה בהתאם לחוק.

רוני בר-און: גברתי היועצת המשפטית האם חבר הכנסת כהן התייעץ אתך?

ארבל אסטראחן: הוא דיבר אתי אבל אני לא זוכרת שאני אמרתי לו שמדובר בוועדת הכלכלה.

רוני בר-און: בשלב זה אין בפניכם עצה משפטית.

רוני בר-און: חוק זיכיון צינור הנפט התשכ"ה-1968 סעיף 40 סעיף קטן א- השר יהיה מוסמך מזמן לזמן באישור קודם של ועדת הכספים של הכנסת לעשות כל שינוי בזיכיון בתנאי שהצדדים הסכימו על שינויים אלה.

רוני בר-און: המקום היחיד שיש בחוק הפניה לכל תיקון בחוק הוא לוועדת הכספים.

רוני בר-און: מה דעתך היועצת המשפטית?

ארבל אסטראחן: תקנון הכנסת קובע שהנושא של זיכיונות נדון בוועדת הכלכלה.

ארבל אסטראחן: מאידך, החוק הזה נחקק בוועדת הכספים בשנת 1968, הסעיף שיו"ר הוועדה הקריא מדבר באמת על סמכות של שר האוצר בוועדת הכספים, לכן למרות שהוא יכול להיות נדון גם בכלכלה הייתי נוטה לכספים

קולט אביטל: אני גם חושבת לוועדת כספים.

גדעון סער: מלכתחילה שוחח אתי חבר הכנסת יצחק כהן בטיעון שזה צריך להיות בוועדת כלכלה.

גדעון סער: מאז קרו שני דברים, האחד שפנה אלי שר האוצר, שעודנו מכהן בתפקידו, בבקשה שהנושא הזה יידון בוועדת הכספים, וגם על יסוד טיעון שחוק זיכיון צינור הנפט, שר האוצר מצד אחד ממונה על ביצועו ומצד שני יש אישור של ועדת כספים בסעיף 40א'.

גדעון סער: על כן אני מצטרף לדעה שהובעה כך על ידך.

רוני בר-און: אנחנו עוברים להצבעה.

רוני בר-און: הצבעה בעד כספים: 8 בעד כלכלה: 4 ההצעה עברה לכספים

רוני בר-און: הצעת חוק לתיקון פקודות האגודות השיתופיות (קביעת בן ממשיך), התשס"ה-2005 – של חבר הכנסת אבשלום וילן פ/3355.

רוני בר-און: הצעות נשמעו לוועדת הכלכלה או לוועדת העבודה הרווחה והבריאות.

רוני בר-און: חבר הכנסת אבשלום וילן ביקש ועדת עבודה ורווחה ואמר שאין לו בעיה עם ועדת כלכלה.

גדעון סער: אני בעד להיעתר לבקשת המציע.

רוני בר-און: הוא רוצה את זה ואין לו בעיה עם השני.

רוני בר-און: אז נלך עם רצונו.

רוני בר-און: הצבעה בעד ועדת עבודה רווחה ובריאות: רוב בעד ועדת כלכלה: מיעוט הצעת החוק עברה לוועדת העבודה הרווחה והבריאות

רוני בר-און: הצעת חוק נפגעי פוליו, התשס"ה-2005 – של חבר הכנסת עזמי בשארה וקבוצת חברי כנסת פ/3435.

רוני בר-און: הצעת חוק נפגעי פוליו, התשס"ה-2005 – של חבר הכנסת אליעזר כהן פ/3339.

גדעון סער: שידור חוזר של דבר שהיה בסעיף 1 בשינויים קלים.

גדעון סער: עמדת האוצר הייתה שהחוק צריך לעבור לוועדת כספים עקב עלות תקציבית.

גדעון סער: יו"ר ועדת העבודה והרווחה רוצה שזה יעבור לוועדת העבודה והרווחה.

גדעון סער: סיפור הרקע שהיה במקרה זה, שהיה גם ברקע עמדתנו לאפשר חופש הצבעה בקריאה הטרומית, ואכן זה עבר בקריאה הטרומית בתמיכה כוללת, הוא שתהיה הידברות כדי להגיע לנוסחה מוסכמת שבהעדרה הוא לא יוכל לעבור בכנסת בגלל עלות תקציבית גבוהה.

גדעון סער: אני אפעל כדי שההבנה תתייחס גם לנושא הוועדה אליה זה יגיע ואני מבקש בשלב זה, על מנת להגיע להבנה בין שני ראשי הוועדות הרלוונטיים, אם תרצה התייעצות סיעתית או בכל דרך אחרת, לבקש דחייה בהכרעה.

רוני בר-און: האם יש מישהו שמתנגד לדחייה?

חיים כץ: אני מתנגד לדחייה, כיו"ר ועד העבודה הרווחה והבריאות אני לא חושב שיש משהו שנוגע לוועדת הבריאות יותר מנפגעי הפוליו.

חיים כץ: אני אכבד כל סיכום שהיה בין המציעים ובין הממשלה.

חיים כץ: אני לא בא לפגוע באף אחד ואני מכבד סיכומים ואני לא חושב שזו שיטה לדחות כל דבר לאחר כך.

חיים כץ: אם ועדת הכנסת תחליט שזה לא יגיע לוועדה העבודה והבריאות אני גם אכבד.

גדעון סער: אתמול שוחח אתי אחד מהמציעים, אליעזר כהן שקיבל את עמדתי ואמר גם שלא יגיע לוועדה.

גדעון סער: אני מכבד את מה שאומר חיים כץ, אני לא רוצה להגיע לתוצאה שהיא בניגוד לרצונו ואני מבקש באופן סביר, בסך הכול הכינוס הזה חריג בפגרה - - -

רוני בר-און: ממש לא חריג, הצטברו דברים.

גדעון סער: לעומת הפגרות הקודמות.

גדעון סער: אני מבקש דחייה לצורך הידברות עם גורמים רלוונטיים.

רוני בר-און: בדרך כלל כאשר יש הצהרה על אפשרות של הידברות שמסלקת גם חילוקי דעות בין המציעים לבין עמדת ממשלה וגם בין ראשי ועדה שלכאורה כל אחד סבור שזה צריך ללכת לוועדה שלהם, בדרך כלל הידברות כזו מניבה פרי ואנחנו לא מגיעים לסוג כזה של הצבעה.

רוני בר-און: מה הועילו חכמים בתקנתם, לא יתואר שאני מצביע עכשיו זה יעבור אליך והקואליציה לא תאפשר לקדם את החוק, אז התקדמנו לאחור.

רוני בר-און: אני מבקש ממך חבר הכנסת סער שנושא ההידברות הזה יקוים לאלתר באופן שמיד עם הכינוס המיוחד של הכנסת, לא מחר, רבע שעה קודם אני אכנס את ועדת הכנסת, אם ההידברות הזו תסתייע ותגיע לפתרון, נאשר פורמאלית לאן זה עובר, כדי שלא נדחה את זה לחודשיים וחצי.

רוני בר-און: תודה רבה לא נקיים הצבעה כרגע.

רוני בר-און: הנושא הבא, הצעת חוק שירות לאומי (תיקון-הסדרת שירות לאומי למתנדבים מחו"ל זכאי עליה), התשס"ה-2005 – של חבר הכנסת מיכאל איתן פ/3485.

רוני בר-און: לא נשמעו כל הצעות.

רוני בר-און: חברת הכנסת קולט אביטל מבקשת להעביר לוועדת העלייה והקליטה, והיא מצרפת מכתב שאומר שהוועדה שבראשה היא עומדת אמונה על הטיפול בקליטת עליה וזכאי חוק השבות ומציע, לפי הצהרת חברת הכנסת אביטל, מביע את הסכמתו להעיר את ההצעה לדיון מוקדם בוועדת העלייה הקליטה והתפוצות.

גדעון סער: אני רוצה לשאול האם נושא של שירות לאומי ברגיל לא נוגע גם לוועדת חוץ וביטחון?

רוני בר-און: זה בעיקר נוגע לוועדת חוץ וביטחון.

מיכאל איתן: לוועדת עבודה ורווחה.

רוני בר-און: העניין המרכזי בהצעה זה מעמד העלים והיכולת שלהם לעשות שירות לאומי תוך כדי קליטה ובמהלך קליטה, דברים שהם בתחום סמכותה של ועדת הקליטה והעלייה.

רוני בר-און: מי בעד ועדת העלייה והקליטה?

רוני בר-און: בעד: רוב נגד: אין נמנעים: אין ההצעה עברה לוועדת העלייה והקליטה

רוני בר-און: הצעת חוק הרשות לפיתוח וקידום התרבות וקשרי חוץ של ירושלים, התשס"ה-2005של חבר הכנסת רוני בר-און פ/3549.

רוני בר-און: אני סבור באופן אישי שזה צריך ללכת לוועדת החינוך.

רוני בר-און: מי בעד ועדת החינוך?

רוני בר-און: בעד: רוב נגד: אין נמנעים: אין ההצעה עברה לוועדה החינוך התרבות והספורט.

רוני בר-און: הנושא הבא, הצעת חוק יסוד: הממשלה (תיקון-מינוי סגני שרים) – של חברי הכנסת עוזי לנדאו ויוסי שריד פ/3705.

רוני בר-און: הנושא הוא חוק יסוד, שינוי קונסטיטוציוני הכתובת היא אחת, ועדת חוקה חוק ומשפט אלא אם יש ליו"ר הוועדה הערות לעניין סדר היום העמוס שלו.

מיכאל איתן: בעזרת השם אני מקווה שיבוא לפני החורף בפני הוועדה ובפני הכנסת.

רוני בר-און: מי בעד ועדת חוקה חוק ומשפט?

רוני בר-און: בעד: רוב נגד: אין נמנעים: אין ההצעה עברה לוועדת חוקה חוק ומשפט.

רוני בר-און: הצעת חוק שוויון הזדמנויות בעבודה (תיקון- נציבות שוויון הזדמנויות בעבודה), התשס"ה-2005 – של חברות הכנסת אתי ליבני יולי תמיר גילה גמליאל וקבוצת חברי כנסת פ/3502.

רוני בר-און: שתיים מן המציעות מבקשות לדחות את הדיון בגלל שהם נמצאות מחוץ לארץ.

חיים כץ: הן התקשרו אלי עכשיו מהודו וביקשו שאעשה כמיטב יכולתי להעביר לוועדת העבודה והרווחה.

גדעון סער: זו דוגמא למסירות פרלמנטארית.

רוני בר-און: אני ממש נפעם מהעובדה שיש אפשרות להתקשר מהודו לארץ בשעה כזו.

רוני בר-און: לפי הצהרת יו"ר העבודה והרווחה שחברות הכנסת מבקשות שלא לדחות, יש הערות נגד ועדת העבודה ורווחה?

רוני בר-און: מי בעד ועדת עבודה הרווחה והבריאות?

רוני בר-און: בעד: רוב נגד: אין נמנעים: אין ההצעה עברה לוועדת העבודה הרווחה והבריאות קביעת ועדות לדיון בהצעות חוק – לשם הכנתן לקריאה שנייה ושלישית

רוני בר-און: טיפלנו בראשית הדיון בסעיף ב1.

רוני בר-און: נעבור לב2.

רוני בר-און: הצעת חוק התקשורת (בזק ושידורים)(תיקון מס' 33) התשס"ה- 2005 מ/182.

רוני בר-און: אני מבין שזה חוק הדואר זבל.

רוני בר-און: בדיון נשמעו הצעות לוועדת הכלכלה או לוועדת מדע וטכנולוגיה או לוועדה משותפת לשתי הוועדות.

רוני בר-און: לאה נס, יו"ר ועדת מדע וטכנולוגיה רוצה מדע וטכנולוגיה, חבר כנסת איתן נתן הסמכתו לכך, ואני שמעתי שיש גם ועדת האינטרנט שהיא במובהק המקום הראוי, שרת התקשורת מבקשת להעביר את זה לוועדת הכלכלה.

מיכאל איתן: אני מבקש לנמק מדוע להעביר לוועדת המדע והטכנולוגיה.

מיכאל איתן: מי שמחוקק את החוק שם זו ועדת האינטרנט וטכנולוגית המידע שהיא ועדת משנה בראשותי.

מיכאל איתן: מבחינת חקיקה לא מעבירים את זה לוועדת המשנה של האינטרנט וטכנולוגית המידע, בישיבות שאנחנו מחוקקים את החוק הזה לאה נס מאפשרת לי להיות יו"ר ועדת המדע והטכנולוגיה וכך תחת הכובע של ועדת מדע מתבצעת עבודת החקיקה בנושא.

רוני בר-און: וזו הטכניקה שאתה רוצה להמשיך בה.

מיכאל איתן: זה דבר ראוי לבחינה בוועדת כנסת, בוועדת המדע/אינטרנט וטכנולוגית המידע יש כבר שלוש הצעות חוק פרטיות שקיימנו עליהם דיונים לא פשוטים.

מיכאל איתן: אני רוצה להיות הגון עם אמנון כהן, פעם אחת, לא שמתי לב, הייתה הצעה של חברת הכנסת גילה פינקלשטיין רביעית בנושא, אחרי שאנחנו דנים מסורתית בנושא הזה, העבירו אותה לכלכלה וחבר הכנסת אמנון כהן מתווכח אתי שעשה דיון בהצעה של חברת הכנסת פינקלשטיין - - -

רוני בר-און: אני רוצה לעצור אותך, שכחתי את הבטחתי ליו"ר ועדת הכלכלה, הוא כתב לי מכתב וגם צלצל אלי אתמול והיום ואמר שנבצר ממנו להשתתף בדיון.

רוני בר-און: אני הבטחתי לו שבלי לשמוע אותו בוועדת הכנסת לא נחליט על החוק הזה, אני מצטער שנתתי לך לדבר לשווא, אתה יכול לסיים את דבריך והם יוקראו בדיון הבא.

מיכאל איתן: אם אתה רוצה להיות הוגן אתה צריך לשלם בשביל זה אם תמיד היית מרוויח מההגינות אז כולם היו הגונים.

מיכאל איתן: אבל יש לי הערה אישית אליך, היית מצלצל אלי ואומר לי שאתה דוחה, לא הייתי מגיע.

רוני בר-און: אני באמת מתנצל, לא התחברו לי החוטים לא נקיים את הדיון הזה.

רוני בר-און: לא נקיים אתה דיון הזה היום.

רוני בר-און: תוספת לסדר היום, קביעת ועדות לשם הכנתם לקריאה שניה ושלישית, - הצעת חוק התניית מענקים למפעלי תעשייה (תיקוני חקיקה), התשס"ה-2005 של חבר הכנסת איתן כבל וקבוצת חברי כנסת.

רוני בר-און: - הצעת חוק להגבלת מימון ממשלתי למפעלי תעשייה מזהמים (תיקוני חקיקה) התשס"ה-2005 של חברת הכנסת לאה נס.

רוני בר-און: - הצעת חוק הגבלת מימון ממשלתי למפעלים מזהמים (תיקוני חקיקה) התשס"ה-2005 של חבר הכנסת אילן לייבוביץ וקבוצת חברי כנסת.

רוני בר-און: חבר הכנסת זנדברג הציע לאחד את הצעות החוק שעניינן אחד ולהעבירן לוועדת הכלכלה.

ארבל אסטראחן: שתי ועדות שונות הכינו הצעות באותו נושא לקריאה ראשונה, זה עלה בוועדת הכנסת ואז נאמר שוועדת הכנסת תעשה את הסדר אחרי הקריאה הראשונה.

ארבל אסטראחן: הוועדות היו ועדת כספים וועדת כלכלה.

רוני בר-און: כרגע אנחנו מעוניינים לאחד ולהעביר לוועדת כלכלה.

ארבל אסטראחן: אני אומרת שצריך לאחד, זה יכול להתאים לכמה ועדות, גם לוועדת פנים כי זה נושא של איכות סביבה של מפעלים מזהמים.

ארבל אסטראחן: לוועדת כלכלה זה מתאים כי מודבר על אישור ועדת הכלכלה והשרים הם השר לאיכות הסביבה ושר התמ"ת.

רוני בר-און: יצור תלת ראשי שאנחנו צריכים להוריד לו עכשיו שני ראשים.

עמרי שרון: השאלה היא המענקים למפעלים מזהמים, אז הזיהום הוא לא העניין המרכזי ולכן זה לא עניין לוועדת פנים, צריך להחליט רק בין כלכלה או כספים.

רוני בר-און: יש אינטרס של המציעים שמבקשים לדון בוועדת כלכלה וכולל איחוד כל ההצעות.

רוני בר-און: מי בעד?

רוני בר-און: בעד: רוב נגד: אין נמנעים: אין ההצעות אוחדו והועברו לוועדת הכלכלה.

רוני בר-און: העברה מוועדה לוועדה

רוני בר-און: בקשת יו"ר ועדת המדע והטכנולוגיה להעברת הצעת חוק הפיקוח על ניסויים רפואיים בבני אדם פ/3241 מוועדת העבודה הרווחה והבריאות לדיון בוועדת המדע והטכנולוגיה.

רוני בר-און: לאה נס מפרטת את הנימוקים שהם נימוקים טובים שנוצר צורך במסגרת הדיונים שקיימה ועדת המדע בנושא, חשף את חברי הוועדה לכך שהניסויים מחייבים הליכי פיקוח ובקרה וחקיקה ראשית ולא על ידי תקנות.

רוני בר-און: גם מבקר המדינה הלין על כך שמשרד הבריאות עוסק בהכנת טיוטות כבר משנת 1997 וטרם הסדיר את התחום.

רוני בר-און: ההצעה הוגשה על ידי חברת הכנסת מלי-פולישוק בלוך ויו"ר ועדת העבודה והרווחה נתן הסכמתו.

מאיר פרוש: ועדת העבודה והרווחה עדין לא עשתה דיונים בעניין?

רוני בר-און: אינני יודע לענות.

חיים כץ: מאחר והגיע יו"ר חדש והיו"ר הקודם ביקש לטפל בנושאים מסוימים והנושא הזה לא היה בניהם, סביר להניח שהוא לא השקיע בזה יותר מידי זמן והוא מוכן לוותר על זה.

מאיר פרוש: אם בעבר החליטו ללכת לוועדת העבודה והרווחה, עם כל הכבוד ליו"ר, הוא לא יכול להחליט על דעת עצמו, אם דנו בזה שם - - -

חיים כץ: הוא לא מחליט על דעת עצמו, הוא בא לוועדת הכנסת ואומר שלוועדת העבודה והרווחה כנראה שיש נושאים יותר חשובים לנסות לקדם אחרי הפגרה.

רוני בר-און: מי בעד אישור הבקשה?

רוני בר-און: בעד: רוב נגד: אין נמנעים: אין ההצעה עברה לוועדת המדע והטכנולוגיה.

רוני בר-און: הבקשה השנייה היא בקשת יו"ר ועדת חוקה חוק ומשפט להעביר סעיף 24 (1) עד (4) להצעת חוק בתי המשפט בעניינים מנהליים (תיקון מס' 8), התשס"ד-2004 (מ/77) מוועדת חוקה חוק ומשפט לדיון בוועדת הפנים ואיכות הסביבה.

רוני בר-און: מנמק חבר הכנסת איתן, העיסוק בפסקאות אלה עניינו תיקונים מהותיים בסעיפים שונים בחוק הכניסה לישראל התשי"ג-1952, מאחר וחוק הכניסה לישראל מצוי בתחום עיסוקה של ועדת הפנים אבקש להביא בפני ועדת הכנסת את בקשתי להעביר סעיף זה לטיפולה.

רוני בר-און: יו"ר ועדת הפנים ואיכות הסביבה מסכים לקבל את העניין לטיפולו.

רוני בר-און: מי בעד בקשת יו"ר בקשת חוקה?

רוני בר-און: בעד: רוב נגד: אין נמנעים: אין ההצעה עברה לדיון בוועדת פנים ואיכות הסביבה.

רוני בר-און: קביעת ועדות לדיון בהצעות לסדר היום

רוני בר-און: הצעה לסדר היום בנושא: "פסיקת בג"ץ בעניין הגיור" של חבר הכנסת אלי ישי.

רוני בר-און: הצעות נשמעו לוועדת פנים ואיכות הסביבה או לוועדת חוקה חוק ומשפט.

רוני בר-און: גאלב מג'אדלה מעוניין בוועדת פנים.

רוני בר-און: שר הפנים גם ביקש לוועדת הפנים.

רוני בר-און: חברת הכנסת קולט אביטל מבקשת להעביר את הנושא לדיון ועדת העלייה הקליטה והתפוצות.

מאיר פרוש: אני חבר ועדת פנים לכן אני מעוניין בוועדת פנים.

רוני בר-און: תוכל להשתתף גם בדיונים בוועדת הקליטה והעלייה.

גדעון סער: נושא של פסיקת בג"ץ צריך להיות נדון באופן הגיוני ביותר בוועדת חוקה חוק ומשפט.

רוני בר-און: הוא תמיד נדון בוועדת הכנסת, בעיקר בנושאי חסינויות.

עמרי שרון: אי אפשר לקחת רק את הדברים הטובים.

רוני בר-און: יש לנו את ועדת חוקה, ועדת פנים והוועדה לקליטה עליה.

קולט אביטל: רוב ענייני הגיורים נוגעים בעולים ואנחנו דנים בזה עם הרשות החדשה שקמה במשרד ראש הממשלה בכך אנחנו עוסקים רוב הזמן ואני חושבת שהקדשנו לנושא לפחות שמונה ישיבות.

גדעון סער: תאפשרי גם לוועדת חוקה לדון בזה.

רוני בר-און: הדיון הוא לא דיון בענייני גיור הוא דיון בענייני פסיקת בג"ץ.

רוני בר-און: הצבעה בעד ועדת פנים ואיכות סביבה: אין בעד ועדת חוקה חוק ומשפט: 5 בעד ועדת העלייה הקליטה והתפוצות: 2 הדיון עובר לוועדת חוקה חוק ומשפט.

רוני בר-און: הצעה לסדר היום בנושא:

רוני בר-און: "הפגיעה בטוהר המערכת הממשלתית ע"י ראש הממשלה והשרים" של חבר הכנסת אורי אריאל.

רוני בר-און: יו"ר ועדת ביקורת המדינה ביקשה לועדת ביקורת המדינה היו הצעות להעביר לוועדת הפנים ואיכות הסביבה או לוועדה לענייני ביקורת המדינה.

רוני בר-און: מי בעד ועדת חוקה חוק ומשפט?

רוני בר-און: בעד: רוב נגד: אין נמנעים: אין הדיון הועבר לוועדת חוקה חוק ומשפט.

רוני בר-און: הצעה לסדר היום בנושא:

רוני בר-און: "מצב התעשייה הצבאית" של חבר הכנסת רן כהן (7049).

רן כהן: באופן טבעי הייתי מבקש שההצעה תעבור לוועדת העבודה הרווחה והבריאות , העניין הוא שהנושא של תע"ש הוא נושא שקשור למה שיקרה במערכת הביטחון.

עמרי שרון: הבעיה היא לא העובדים, קיימנו בוועדת משנה דיון על זה והגיע שר האוצר, אבל זו לא התשובה לבעיה, העניין הוא נגזרת של ההפרטה של תע"ש, לכן זה לא עבודה ורווחה.

עמרי שרון: העובדים הם חלק מהבעיה, אבל העניין הוא מה עושים עם התע"ש, קודם צריך להחליט על זה.

רוני בריזון: כיוון שמדובר בהפרטה, הפרטות נדונות ברך כלל בוועדת כספים לרבות בעיות העובדים שנובעות מן ההפרטה.

רוני בריזון: מכיוון שוועדת הכספים עומדת למנות מחר מחדש את אותה ועדה שלה שעוסקת בנושאים שאינם גלויים ויש לנו ועדה כזו, היא עוסקת בדיוק בנושאים כאלה, בעיות שקשורות בתעשיות ביטחוניות עסקאות ובעיות שמתרחשות.

רוני בריזון: ייתכן שזו הוועדה והמקום הנכון לדיון.

גדעון סער: רציתי להשתמש בנימוק שהשתמשתי קודם שעובדה שוועדה אחת דנה בזה לא שוללת את האפשרות שוועדה אחרת תעסוק בזה.

גדעון סער: לעניין האמירה של חבר הכנסת בריזון, ועדת העבודה והרווחה לא תקנה סמכות לדון בסוגיית ההפרטה, היא בסך הכול תדון בהצעה לסדר היום, תחדד אספקט של זכויות העובדים שהיא אמונה עליו ואני לא רואה בזה בעייתיות.

עמרי שרון: זה הופך את זה לדיון בשל הדיון, אם רוצים להגיע משהו זה לא יגיע מהצד הזה, הפתרון לבעיה הזו לא יבוא מהצד של עבודה ורווחה.

רן כהן: שנים רבות הייתי בוועדת העבודה והרווחה, זו לא ועדה שעוסקת רק בצד העובדים, הוועדה דנה בכל משבר שמתקיים שתוצאתו היא גם עונש על העובדים.

רן כהן: ועדת העבודה והרווחה כבר קיימה דיון על הנושא הזה.

רוני בר-און: מי בעד הצעת המציע להעביר לוועדת עבודה ורווחה?

רוני בר-און: בעד: רוב נגד: אין נמנעים: אין הדיון הועבר לוועדת העבודה והרווחה.

רוני בר-און: הקמת קזינו בארץ של חבר הכנסת שאול יהלום 6679 .

רוני בר-און: אני חושב שנושא כזה מן הראוי שיהיה נדון במליאה ולא בוועדה.

אילן ליבוביץ: כל הנושא נדון בוועדת כלכלה.

רוני בר-און: מי בעד ועדת כלכלה?

רוני בר-און: בעד: רוב נגד: אין נמנעים: אין הנושא עבר לוועדת הכלכלה

רוני בר-און: הנושא הבא הצעת חוק שהפכה להצעה לסדר היום בהסכמת המציע, בנושא הטבות ליישובי קו העימות (תיקוני חקיקה) התשס"ד-2004 של חבר הכנסת צבי הנדל פ/1512.

רוני בר-און: מי בעד להעביר לוועדת כספים?

רוני בר-און: בעד: רוב נגד: אין נמנעים: אין הנושא עבר לוועדת כספים.

רוני בר-און: הצעה לסדר היום בנושא: הפיגועים בלונדון והתגברות הטרור בעולם- של חברי הכנסת יוסף פריצקי גילה פינקלשטיין אבשלום וילן ומשה גפני.

רוני בר-און: אני חושב שנעביר את זה לחבר הכנסת יובל שטייניץ, אולי יכריז מלחמה גם על לונדון.

רוני בר-און: מי בעד ועדת חוץ וביטחון?

רוני בר-און: בעד: רוב נגד: אין נמנעים: אין הנושא עבר לוועדת חוץ וביטחון.

רוני בר-און: הצעה לסדר היום בנושא: יישום חוק טל של חברי הכנסת אורי אריאל קולט אביטל ואילן שלגי.

קולט אביטל: אני מבקשת לוועדה לביקורת המדינה משום שיש חוק והממשלה לא מיישמת אותו.

רוני בר-און: הכנסת לא מביאה נושאים לדיון בהצעה לסדר יום לוועדה לענייני ביקורת המדינה, מי שיוזם את סדר היום של הוועדה לענייני ביקורת המדינה זה או המבקר או יו"ר הוועדה בזיקה להזמנות ביקורת ולא נושאים אחרים שעולים במליאה ומעבירים אותם לביקורת המדינה.

קולט אביטל: אני בין אלה שתמכתי בחוק טל, לצערי הממשלה לא מכינה את הכלים לזה.

קולט אביטל: אם זה ילך לוועדת חוץ וביטחון זה ייקבר שם.

רן כהן: אין מניעה שהוועדה לביקורת המדינה לא תקבל הצעה לסדר היום.

רוני בר-און: פורמאלית אין בעיה.

גדעון סער: אני מחזיק בדעתך שזה לא מתאים לוועדה לביקורת המדינה, יש נושא לא רק של חקיקת חוק טל שהייתה בחוץ וביטחון אלא גם כל פעם התקנות בנושא של תורתו אומנותו וכדומה, רק בשבוע האחרון של המושב עברו בוועדת חוץ וביטחון.

רוני בר-און: עבודת הפיקוח של הכנסת על עבודת הממשלה נעשית באמצעות הוועדות הספציפיות.

רוני בר-און: הדבר היחיד שמיועד לענייני ביקורת המדינה זה נושא דוחות מבקר המדינה וענייני ביקורת.

קולט אביטל: כל מה שמעניין אותי הוא שמישהו יטפל בזה.

גדעון סער: אני מסכים עם חברת הכנסת אביטל לגוף העניין שיש בעיה ביישום החוק ולדעתי הדבר הזה הוא נגד האינטרס של כל הצדדים אבל אני משוכנע שהמקום הנכון לדון בזה הוא ועדת חוץ וביטחון.

רוני בריזון: האלמנטים שלא בוצעו הם האלמנטים של השירות הלאומי אשר בחוק טל שעליהם ממונה שר העבודה והרווחה.

רוני בריזון: זאת אומרת שגם ועדת העבודה והרווחה היא כלי טוב.

גדעון סער: זה נושא של חוץ וביטחון.

גדעון סער: מדובר בסוף לגיוס לצה"ל.

רוני בר-און: אבל הוא אומר שהנישה היחידה שלא מתבצעת זה נישה של שירות לאומי.

גדעון סער: אם חבר הכנסת כץ ירצה לקחת את זה על עצמו לי אין התנגדות.

חיים כץ: אני מוכן.

רוני בר-און: מי בעד ועדת עבודה ורווחה?

רוני בר-און: בעד: רוב נגד: אין נמנעים: אין הנושא הועבר לדיון בוועדת העבודה הרווחה והבריאות

רוני בר-און: הצעה לסדר היום בנושא תמ"א 36 בנושא האנטנות הסלולאריות של חבר הכנסת דוד טל (7359).

רוני בר-און: זה שייך לוועדת פנים ואיכות הסביבה.

גדעון סער: אני בעד הוועדה המשותפת בראשות יורי שטרן.

רוני בר-און: השאלה אם כשמקימים ועדה משותפת לצורך טיפול בהצעות חוק היא סוברנית גם לטפל בהצעות לסדר היא לא ועדה סטטוטורית.

רוני בר-און: .

ארבל אסטראחן: אפשר להציע להסמיך אותה לכך.

רוני בר-און: מי בעד להעביר לוועדה המשותפת?

רוני בר-און: בעד: רוב נגד: אין נמנעים: אין

רוני בר-און: נא להודיע ולהסמיך את הוועדה.

רוני בר-און: תודה רבה לכולם הישיבה נעולה.